CELEX: 32010D0458(01)
Language: ro
Date: 2010-08-18 00:00:00
Title: 2010/458/UE: Decizia Comisiei din 18 august 2010 de autorizare a efectuării de controale fizice în conformitate cu Regulamentul (CE) nr. 669/2009 în incintele aprobate ale unor operatori economici din sectorul hranei pentru animale și din sectorul alimentar din Malta [notificată cu numărul C(2010) 5684]  Text cu relevanță pentru SEE

19.8.2010   
            
            
               RO
            
            
               Jurnalul Oficial al Uniunii Europene
            
            
               L 218/26
            
         DECIZIA COMISIEI
   din 18 august 2010
   de autorizare a efectuării de controale fizice în conformitate cu Regulamentul (CE) nr. 669/2009 în incintele aprobate ale unor operatori economici din sectorul hranei pentru animale și din sectorul alimentar din Malta
   [notificată cu numărul C(2010) 5684]
   (Numai textele în limbile engleză și malteză sunt autentice)
   (Text cu relevanță pentru SEE)
   (2010/458/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 669/2009 al Comisiei din 24 iulie 2009 de punere în aplicare a Regulamentului (CE) nr. 882/2004 al Parlamentului European și al Consiliului în ceea ce privește controalele oficiale consolidate efectuate asupra importurilor de anumite produse de hrană pentru animale și alimentare de origine neanimală și de modificare a Deciziei 2006/504/CE (1), în special articolul 9 alineatul (1),
   întrucât:
   
               (1)
            
            
               Regulamentul (CE) nr. 669/2009 stabilește reguli privind controalele oficiale consolidate efectuate asupra importurilor de anumite produse pentru hrana animalelor și de produse alimentare de origine neanimală, inclusiv controalele fizice care trebuie efectuate la punctele de intrare desemnate în Uniunea Europeană. De asemenea, regulamentul stabilește cerințe minime pentru aceste puncte de intrare și prevede o listă a acestora care urmează să fie pusă la dispoziția publicului de către statele membre, pe internet.
            
         
               (2)
            
            
               Articolul 9 alineatul (1) din Regulamentul (CE) nr. 669/2009 prevede că, la cererea unui stat membru, Comisia poate autoriza autoritățile competente de la anumite puncte de intrare desemnate, care funcționează pe baza unor constrângeri geografice specifice, să realizeze controalele fizice, în anumite condiții, în incintele unui operator economic din sectorul hranei pentru animale și din sectorul alimentar.
            
         
               (3)
            
            
               Printr-o scrisoare din data de 18 decembrie 2009, Malta a atras atenția asupra situației geografice specifice a punctului de intrare desemnat al portului Floriana, asupra volumului relativ slab de importuri de produse de origine neanimală din țările terțe, precum și asupra suprafeței reduse și a proximității insulelor care fac parte din teritoriul său și a solicitat Comisiei să autorizeze autoritățile competente ale acelui punct de intrare să efectueze controalele fizice necesare în incintele anumitor operatori economici din sectorul hranei pentru animale și din sectorul alimentar.
            
         
               (4)
            
            
               Printr-o scrisoare din data de 28 februarie 2010 și prin corespondența ulterioară, Malta a oferit Comisiei asigurări cu privire la faptul că: numai incintele operatorilor economici din sectorul hranei pentru animale și din sectorul alimentar care îndeplinesc cerințele minime pentru punctele de intrare desemnate stabilite în Regulamentul (CE) nr. 669/2009 vor fi aprobate pentru efectuarea controalelor fizice; nivelul resurselor alocate autorităților competente ale portului Floriana va fi astfel încât activitățile de control efectuate la acel punct de intrare desemnat să nu fie perturbate sau afectate în mod negativ de posibilitatea de a fi efectuate controale fizice altundeva decât în incintele acestuia; iar loturile selectate pentru controale fizice în incintele unui operator economic din sectorul hranei pentru animale și din sectorul alimentar vor rămâne sub controlul continuu al autorităților competente ale portului Floriana din momentul sosirii lor la acest punct de intrare, astfel încât să nu poată fi modificate în niciun fel de-a lungul tuturor controalelor.
            
         
               (5)
            
            
               Prin urmare, ținând cont de constrângerile geografice specifice ale punctului de intrare desemnat al portului Floriana și de confirmarea de către Malta a îndeplinirii condițiilor stabilite la articolul 9 alineatul (1) din Regulamentul (CE) nr. 669/2009, este necesară autorizarea efectuării controalelor fizice în incintele anumitor operatori economici din sectorul hranei pentru animale și din sectorul alimentar, aprobați de Malta în vederea efectuării unor astfel de controale.
            
         
               (6)
            
            
               În scopul de a asigura o publicitate adecvată pentru autorizația prevăzută de prezenta decizie, este necesar să se pună la dispoziția publicului, pe internet și prin intermediul adresei naționale de internet prevăzute la articolul 5 din Regulamentul (CE) nr. 669/2009, o listă cu incintele operatorilor economici din sectorul hranei pentru animale și din sectorul alimentar, aprobați pentru efectuarea de controale fizice în temeiul regulamentului menționat anterior,
            
         ADOPTĂ PREZENTA DECIZIE:
   Articolul 1
   (1)   Autoritățile competente ale punctului de intrare desemnat al portului Floriana din Malta sunt autorizate, în conformitate cu articolul 9 alineatul (1) din Regulamentul (CE) nr. 669/2009, să efectueze controalele fizice prevăzute la articolul 8 alineatul (1) litera (b) din regulamentul respectiv asupra importurilor de produse pentru hrana animalelor și de produse alimentare de origine neanimală enumerate în anexa I la acesta, în incintele unui operator economic din sectorul hranei pentru animale sau din sectorul alimentar, aprobat de Malta pentru astfel de controale, cu condiția să fie îndeplinite condițiile stabilite la articolul 9 alineatul (1) literele (a), (b) și (c) din regulamentul respectiv.
   (2)   Lista operatorilor economici din sectorul hranei pentru animale și din sectorul alimentar ale căror incinte sunt aprobate de Malta, astfel cum se menționează la alineatul (1) din prezentul articol, este pusă la dispoziția publicului, pe internet, prin intermediul adresei naționale de internet prevăzute la articolul 5 din Regulamentul (CE) nr. 669/2009.
   Articolul 2
   Prezenta decizie se adresează Republicii Malta.
   
      Adoptată la Bruxelles, 18 august 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 194, 25.7.2009, p. 11.